
REKOMENDACIJA DĖL VAISTINIO PREPARATO LIETUVOS RESPUBLIKOS SVEIKATOS APSAUGOS MINISTERIJOS VAISTINIŲ PREPARATŲ IR MEDICINOS PAGALBOS PRIEMONIŲ KOMPENSAVIMO KOMISIJAI

Keytruda 50 mg milteliai infuzinio tirpalo koncentratui

Pembrolizumabas

STV-281

1. BENDROJI DALIS

	1.1
	Pareiškėjas/ pareiškėjo atstovas
	UAB “Merck Sharp & Dohme“

	1.2
	Vaistinio preparato registracijos data 

	2015 m. liepos 17 d.

	1.3
	Vaistinio preparato registracijos teisinis pagrindas
(Direktyvos 2001/83/EB str.)
	☒8.3 str. (pilna byla, pagrįsta savais tyrimais)
☐10 a str. (pripažintas medicininis vartojimas)
☐10.1 str. (generinis)
☐10.3 str. (hibridinis)
☐10.4 str. (panašus biologinis)



	1.4
	Ar vaistinis preparatas įrašytas į Bendrijos retųjų vaistinių preparatų registrą?
	☐ Taip        ☒ Ne


	1.5
	Ar atliktas bendras klinikinis vertinimas
(Europos Parlamento ir Tarybos reglamentas (ES) 2021/2282)

	☐ Taip        ☒ Ne

	1.6
	Teikiama kompensuoti terapinė indikacija 

Kodas pagal TLK-10 AM
	KEYTRUDA monoterapija skirta rezekuotinos vietiškai išplitusios galvos ir kaklo plokščialąstelinės karcinomos neoadjuvantiniam gydymui, vėliau tęsiant adjuvantiniam gydymui derinant su radioterapija ir kartu su cisplatina arba be jos, bei tuomet vėl skiriant monoterapiją suaugusiesiems, kurių navikai ekspresuoja PD-L1 ir CPS rodmuo yra ≥ 1.

TLK-10 AM kodai – C00–C10, C12–C14, C30, C32.


	1.7
	Teikiamos skyrimo sąlygos 
	Neteikiama.


	1.8
	Ekonominė analizė
	☒ Kaštų naudingumo analizė
☐ Kaštų mažinimo analizė
☐ Neteikiama



___________________


2. KLINIKINIO VERTINIMO APIBENDRINIMAS

Galvos ir kaklo plokščialąstelinė karcinoma (GKPLK) yra dažniausias galvos ir kaklo piktybinių navikų histologinis tipas, sudarantis daugiau kaip 90 % šios lokalizacijos navikų. Kasmet pasaulyje diagnozuojama daugiau kaip 890 000 naujų GKPLK atvejų, o maždaug 60 % pacientų diagnozės metu nustatoma lokoregioniškai išplitusi III arba IVA stadijos liga. Rezektabili lokoregioniškai išplitusi GKPLK yra potencialiai išgydoma, tačiau jai gydyti paprastai būtinas daugiamodalinis gydymas, apimantis chirurginę rezekciją, spindulinę terapiją ir, esant didelės rizikos patologiniams požymiams, chemoterapiją cisplatina.
Nepaisant taikomo intensyvaus gydymo, ligos atkryčio ir metastazavimo rizika išlieka didelė. Daugiau kaip 50 % pacientų per dvejus metus po chirurginės rezekcijos gali pasireikšti vietinis atkrytis arba tolimosios metastazės, o iki 40 % pacientų ilgainiui išsivysto dažniausiai nepagydoma metastazavusi liga. Todėl išlieka reikšmingas veiksmingesnio perioperacinio gydymo, galinčio sumažinti ligos progresavimo ir atkryčio riziką bei pailginti išgyvenamumą, poreikis.
Remiantis 2026 m. NCCN gairėmis, suaugusiems pacientams, sergantiems rezektabilia vietiškai išplitusia GKPLK, kai naviko PD-L1 kombinuotas teigiamas balas (CPS) yra ≥1, rekomenduojama pembrolizumabo neoadjuvantinė monoterapija, po operacijos tęsiant adjuvantinį gydymą pembrolizumabu kartu su spinduline terapija ir cisplatina arba be jos, o vėliau – pembrolizumabo monoterapiją. Ankstesnėse 2020 m. ESMO gairėse ši gydymo schema nenurodyta, nes registracinio KEYNOTE-689 tyrimo rezultatai tuo metu dar nebuvo paskelbti.
Pembrolizumabas yra humanizuotas monokloninis antikūnas, kuris prisijungia prie PD-1 receptoriaus ir slopina jo sąveiką su PD-L1 bei PD-L2 ligandais. Blokuojant šį slopinamąjį signalą sustiprinamas T limfocitų imuninis atsakas ir priešnavikinis aktyvumas. Siūloma pembrolizumabą skirti pacientams, kurių navikų PD-L1 CPS ≥1, kaip neoadjuvantinę monoterapiją, po operacijos – kartu su spinduline terapija ir cisplatina arba be jos, o vėliau tęsti pembrolizumabo monoterapiją.
Lietuvoje specifinių šios pembrolizumabo indikacijos gydymo rekomendacijų nėra. Įprastą gydymą po chirurginės rezekcijos sudaro spindulinė terapija kartu su trimis cisplatinos ciklais po 100 mg/m² kas tris savaites, kai nustatomi didelės rizikos patologiniai požymiai, arba vien spindulinė terapija, kai tokių požymių nenustatoma. Šiai indikacijai Lietuvoje kompensuojama cisplatina, todėl tinkamu palyginamuoju gydymu laikoma pooperacinė spindulinė terapija su cisplatina arba be jos.

Tiesioginis palyginimas
KEYNOTE-689 tyrimas – tai atviras, daugiacentris, III fazės atsitiktinių imčių klinikinis tyrimas, kuriame vertintas pembrolizumabo įtraukimo į perioperacinį gydymą veiksmingumas anksčiau negydytiems pacientams, sergantiems rezektabilia III–IVA stadijos vietiškai išplitusia galvos ir kaklo plokščialąsteline karcinoma. Tyrime 714 pacientų atsitiktinai santykiu 1:1 paskirstyti į pembrolizumabo grupę (2 neoadjuvantinio gydymo ciklai, chirurginė rezekcija, adjuvantinis pembrolizumabas kartu su spinduline terapija ir cisplatina arba be jos, vėliau – pembrolizumabo monoterapija) arba standartinio gydymo grupę (chirurginė rezekcija ir adjuvantinė spindulinė terapija su cisplatina arba be jos). Tyrimas vykdytas 192 centruose 24 šalyse.
Pacientų, kurių navikų PD-L1 CPS ≥1, populiaciją sudarė 682 pacientai: 347 pembrolizumabo ir 335 standartinio gydymo grupėje. Tyrimo populiacija iš esmės atitiko prašomą kompensuoti indikaciją ir Lietuvos klinikinę praktiką, nes buvo įtraukti anksčiau negydyti, operacijai tinkami pacientai, kuriems po operacijos galėjo būti taikoma spindulinė terapija su cisplatina arba be jos. Vis dėlto į tyrimą buvo įtraukti tik ECOG 0–1 funkcinės būklės ir pakankamos organų funkcijos pacientai; moterys sudarė 21,1 %, ŽPV teigiami pacientai – 3,8 %, o 60,5 % pacientų pirminis navikas buvo burnos ertmėje.
Pirminė vertinamoji baigtis buvo išgyvenamumas be įvykių (EFS), apibrėžtas kaip laikas iki ligos progresavimo, vietinio ar tolimojo atkryčio arba mirties. Antrinės vertinamosios baigtys buvo bendrasis išgyvenamumas (OS), visiškas patologinis atsakas (pCR), reikšmingas patologinis atsakas, su sveikata susijusi gyvenimo kokybė ir saugumas. Duomenų pjūvio data buvo 2024 m. liepos 25 d.; EFS vertintas pagal RECIST 1.1 kriterijus atliekant aklą nepriklausomą centrinį vertinimą, o patologinis atsakas – aklą nepriklausomą patologinį vertinimą.
· Pembrolizumabo grupėje EFS buvo statistiškai reikšmingai ilgesnis nei standartinio gydymo grupėje: EFS mediana siekė 59,7 mėnesio, palyginti su 29,6 mėnesio, o ligos progresavimo, atkryčio arba mirties rizika sumažėjo 30 % (RS 0,70; 95 % PI 0,55–0,89; p = 0,003). Po 12 mėnesių EFS rodiklis buvo 74,8 % ir 61,3 %, po 24 mėnesių – 64,6 % ir 53,4 %, o po 48 mėnesių – 52,1 % ir 42,8 %. Tolimasis ligos progresavimas pembrolizumabo grupėje nustatytas rečiau (6,9 % ir 15,2 %), o gydymo naudos kryptis daugumoje iš anksto numatytų pogrupių buvo palanki pembrolizumabui. Vis dėlto kai kuriuose mažos apimties pogrupiuose įverčiai buvo netikslūs, o nepateikus sąveikos testų negalima patikimai teigti, kad gydymo poveikis tarp pogrupių skyrėsi.
· Bendrojo išgyvenamumo duomenys vertinimo metu dar nebuvo galutiniai. OS mediana pembrolizumabo grupėje nebuvo pasiekta, o standartinio gydymo grupėje siekė 61,8 mėnesio; nustatyta pembrolizumabui palanki poveikio kryptis (RS 0,72; 95 % PI 0,56–0,94). Tačiau pagal iš anksto numatytą hierarchinę statistinio testavimo strategiją OS pacientų, kurių PD-L1 CPS ≥1, populiacijoje nebuvo formaliai testuotas, todėl šio rezultato negalima laikyti statistiškai patvirtintu OS pagerėjimu. Galutinė išvada dėl poveikio bendrajam išgyvenamumui priklausys nuo ilgesnio stebėjimo ir vėlesnių suplanuotų analizių.
· Visiškas patologinis atsakas nustatytas 3,2 % pembrolizumabo grupės pacientų ir nė vienam standartinio gydymo grupės pacientui; absoliutus skirtumas siekė 3,1 procentinio punkto (95 % PI 1,6–5,6). Nors rezultatas buvo palankus pembrolizumabui, pCR pasiekė tik 11 pacientų, todėl šios baigties klinikinė reikšmė yra ribota. 
· Su sveikata susijusios gyvenimo kokybės, fizinio funkcionavimo, rijimo, kalbos ir skausmo rodikliai tarp grupių reikšmingai nesiskyrė: 51-ąją savaitę bendros sveikatos būklės ir gyvenimo kokybės pokyčio skirtumas buvo –0,29 balo (95 % PI –4,12–3,54; p = 0,8813).

		Remiantis pateiktais klinikinio tyrimo duomenimis, nustatyta, kad pembrolizumabo palyginamasis veiksmingumas yra didesnis, lyginant su įprasta klinikine praktika (atitinka Vaistinių preparatų ir medicinos pagalbos priemonių įrašymo į kompensavimo sąrašus ir jų keitimo tvarkos aprašo, patvirtinto Lietuvos Respublikos sveikatos apsaugos ministro 2002 m. balandžio 5 d. įsakymu Nr. V-159 „Dėl vaistinių preparatų ir medicinos pagalbos priemonių įrašymo į kompensavimo sąrašus ir jų keitimo tvarkos aprašo patvirtinimo“ 29.1.1 papunktį).

3. EKONOMINIO VERTINIMO APIBENDRINIMAS

Ekonominio vertinimo tikslinė populiacija apėmė suaugusius pacientus (18 metų ir vyresnius), kuriems neseniai buvo diagnozuota, anksčiau negydyta, rezekuotina vietiškai išplitusi GKPLK ir kurių PD-L1 kombinuotas teigiamas balas (CPS) yra ≥1. Ši tikslinė populiacija atitinka EMA nustatytą pembrolizumabo indikaciją rezekuotinos vietiškai išplitusios GKPLK gydymui ir KEYNOTE-689 tyrimo PD-L1 CPS ≥1 pogrupį, kurio duomenys apie veiksmingumą ir saugumą buvo panaudoti modelyje vertinant neoadjuvantinį pembrolizumabo gydymą, adjuvantinį pembrolizumabo gydymą kartu su standartine terapija (SOC) bei tyrime naudotą palyginamąjį standartinį gydymą (SOC).
Kadangi, klinikinių ekspertų nustatyta, kad pembrolizumabo skyrimas vietiškai išplitusios galvos ir kaklo plokščialąstelinės karcinomos neoadjuvantiniam gydymui, vėliau tęsiant adjuvantiniam gydymui derinant su radioterapija ir kartu su cisplatina arba be jos, bei tuomet vėl skiriant monoterapiją suaugusiesiems, kurių navikai ekspresuoja PD-L1 ir CPS rodmuo yra ≥ 1, yra pagrįstas, o palyginamasis veiksmingumas yra didesnis lyginant su įprasta klinikine praktika, Tarnyba atlieka kaštų naudingumo analizę.
Pareiškėjas KNA įtraukia vaistinių preparatų įsigijimo, skyrimo neoadjuvantinei/adjuvantinei terapijai, pradinės operacijos ir radioterapijos, tolesnės radioterapijos ir gelbėjamosios operacijos L/SR būsenoje, vaistų įsigijimo ir skyrimo tolesnėms terapijoms IRP būsenoje, nepageidaujamo poveikio ir gyvenimo pabaigos kaštus. Tarnyba vertina, kad kaštai ekonominėje analizėje apskaičiuoti ir įtraukti tinkamai. Atsižvelgiant į pateiktus VLK duomenis (2020 m. gegužės 4 d. sutartis Nr. 1SUT-142 „Dėl Gydymo kompensuojamuoju vaistu Pembrolizumabum prieinamumo gerinimo ir rizikos pasidalijimo“), Tarnyba KNA atlieka taikant ***** Eur. bazinę pembrolizumabo kainą (plačiau aprašyta vertinimo protokolo Vaistinių preparatų įsigijimo kaštai skiltyje). Palyginamojo standartinio gydymo (cisplatinos) bei sekančių eilių VP įsigijimo kaštai įtraukiami pagal 2026 m. II pusm. VLK kainyno įkainius. 
Gydymo trukmė (ToT) KNA modeliuojama pagal faktinius KEYNOTE-689 klinikinio tyrimo duomenis: remiantis maksimaliu kiekvienos vaisto sudedamosios dalies ciklų skaičiumi kiekvienoje grupėje, tyrime buvo pakankamai stebėjimo duomenų, kad būtų galima tiesiogiai nustatyti pacientų, kuriems buvo atliktas kiekvienas gydymo ciklas proporcijas ir nereikėjo taikyti ekstrapoliacijos (remiantis KEYNOTE-689 tyrimo duomenimis, pembrolizumabo gydymo trukmės mediana buvo 9,1 mėn. pembrolizumabo grupėje, KNA taikoma maksimalios strukmės stabdymo taisyklė (~1 m. (17 ciklų)). KNA taikomas dozavimas atitinka numatytą VPCS: neoadjuvantinio pembrolizumabo / adjuvantinio pembrolizumabo + SOC grupėje pembrolizumabas skiriamas kaip fiksuota 200 mg dozė į veną kas 3 savaites (Q3W) iki 2 ciklų neoadjuvantiniu laikotarpiu prieš operaciją ir iki 15 ciklų adjuvantiniu laikotarpiu po operacijos; abiejose grupėse didelės rizikos pacientams cisplatina buvo skiriama į veną 100 mg/m² doze kas 3 savaites (Q3W) ne daugiau kaip 3 ciklus.). Dėl VP dozavimo daroma prielaida, kad buteliukų dalijimasis neleidžiamas. Taikomas ** proc. dozavimas (dėl realios gydymo praktikos Lietuvoje duomenų trūkumo bei atsižvelgiant, kad neoadjuvantiniam/adjuvantiniam gydymui Pareiškėjas taip pat taiko ** proc.).
Sveikatai sukuriama nauda buvo vertinama pagal su sveikata susijusią gyvenimo kokybę (angl. Health realated quality of life, HRQoL), kuri buvo įvertinta remiantis EQ-5D-5L KEYNOTE-689 ir QLQ-C30 EXTREME (NICE TA473) klinikinių tyrimų duomenimis ir priklausomai nuo sveikatos būklės vienodus abiems gydymo grupėms. Tarnyba KNA taiko gyvenimo kokybės įverčius kurie nustatyti tik pembrolizumabo pagrindinio klinikinio tyrimo (KEYNOTE-689 ) metu. Pareiškėjas KNA įtraukia su nepageidaujamu poveikiu susijusių gyvenimo kokybės praradimų (angl. disutilities) įverčius. Tarnyba vertina, kad ekonominėje analizėje taikomi gyvenimo kokybės įverčiai yra tinkami ir pagrįsti.
KNA taikomas Markovo modelis iš keturių tarpusavyje nesusijusių sveikatos būklių: 1) be įvykių [EF]; 2) vietinis arba išgydomas recidyvas [L/SR]; 3) neišgydomas recidyvas/progresavimas [IRP]; 4) mirtis. Po klinikinio tyrimo pabaigos KNA taikoma duomenų ekstrapoliacija. Modelyje taikoma viso gyvenimo laiko trukmės (40,1 m., vid. pacientų amžius – *** m.) perspektyva, kurią Tarnyba trumpina iki 30 m. (kadangi 30 m. laiko perspektyva faktiškai padengia daugiau nei 99 proc. pacientų gyvenimo trukmės). Pareiškėjas duomenų ekstrapoliacijos modeliavimo parinkimui taiko atrankos schemą/seką (detalizuojama Vertinimo protokolo prielaidų skiltyje). 
Pareiškėjo pateiktoje KNA duomenų ekstrapoliacijai po klinikinio tyrimo pabaigos yra vertinami 397 galimi deriniai. Tarnyba vertina, kad pagrindinės Pareiškėjo taikomos prielaidos, vertinant efektyvumo skirtumus tarp siūlomo ir palyginamojo gydymo yra pagrįstos trumpuoju laikotarpiu. Vertinant ilguoju laikotarpiu (po klinikinio tyrimo pabaigos), atkreiptinas dėmesys, kad KN-689 klinikinio tyrimo pembolizumabo bendrojo išgyvenamumo duomenys yra nebrandūs, gydymas taikomas vienerius metus (taikoma stabdymo taisyklė), kai tuo tarpu duomenys yra ekstrapoliuojami ir vertinami visoje pacientų gyvenimo perspektyvoje, o priklausomai nuo taikomo modeliavimo yra stebimi reikšmingi galutinės ekonominės analizės rezultatų (ICER) pokyčiai. Atsižvelgiant į aukščiau minėtus trūkumus bei siekiant sumažinti individualių kreivių modeliavimo galimus neapibrėžtumus dėl  galimai  dirbtinio kreivių išsiskyrimo ir vaisto efektyvumo pervertinimo, Tarnyba įtraukia gydymo efekto nykimo (angl. treatment effect wanning) prielaidą, kai gydymo efektas pradeda mažėti 3-iasiais metais (po klinikinio tyrimo pabaigos) ir susilygina su SOC gydymo grupės rizika 5-aisiais metais.
Tarnyba taip pat atkreipia dėmesį, kad įprastai onkologijoje po tam tikro laiko (pvz., po 3–5 metų be atkryčio) klinikinė rizika atkristi mažėja. Taikant Gompertz modeliavimą rizika nėra pastovi (netaikomas kreivės plateau), todėl modeliuojamas santykinai aukštas atkryčių skaičius (ilgesnėje perspektyvoje) – tai yra pesimistiškas (konservatyvus) scenarijus ligos išlikimo (EFS) atžvilgiu. Įprastinėje atvejo analizėje pasirinktas modeliavimas (t. y. Gompertzo pasiskirstymas EF → L/SR, Gompertzo pasiskirstymas EF → IRP ir gen gamma pasiskirstymas EF → mirtis pagal 1-ąjį metodą) buvo vienas iš konservatyviausių iš 10 galutinių atrankos derinių, prognozuojantis papildomą EFS ir OS naudą atitinkamai 10,4 ir 9,7 procentinių punktų per 10 metų, duomenys validuojami išorės literatūros šaltiniais. Apibendrinant, Tarnyba vertina, kad įprastinėje atvejo analizėje duomenų ekstrapoliacijai taikomi metodai yra tinkami, kadangi scenarijų analizėje vertinant alternatyvius scenarijus matyti, kad apskaičiuotas ICER nė vienu atveju neviršija vidutinei ligos naštai taikomos referencinės kaštų naudingumo vertės.

3.1 Ekonominės analizės rezultatas

	Rezultatai

	Kaštų skirtumas
	*****

	Papildomi gyvenimo metai (LY)
	*****

	Papildomi kokybiški gyvenimo metai (QALY)
	*****

	ICER už LY
	*****

	ICER už QALY
	***** Eur./QALY

	Referencinė kaštų naudingumo vertė
	***** Eur.


ICER – (angl. incremental cost-effectiveness ratio) inkrementinis kaštų naudingumo koeficientas; LY – (angl. life years) gyvenimo metai; QALY- (angl. quality adjusted life years) kokybiški gyvenimo metai.

Įprastinėje atvejo analizėje apskaičiuotais rezultatais, neoadjuvantinio pembrolizumabo / adjuvantinio pembrolizumabo + SOC lyginant su įprastiniu gydymu (SOC: radioterapija + cisplatina) sveikatai sukuriama papildoma nauda (inkrementiniai QALYS) – ***, o gydymo pembrolizumabu kaštai yra ***** Eur. didesni nei standartinio šiuo metu Lietuvoje taikomo gydymo. Apskaičiuotas ICER – ***** Eur./QALY neviršija vidutinei ligos naštai taikomos referencinės kaštų naudingumo vertės.

4. PACIENTŲ ORGANIZACIJŲ PATEIKTI DUOMENYS 

Pacientų organizacijos pozicija nepateikta.
5. SVEIKATOS PRIEŽIŪROS SPECIALISTŲ  ORGANIZACIJŲ PATEIKTI DUOMENYS

Sveikatos priežiūros specialistų organizacijos pozicija nepateikta.
6. IŠVADOS 

	[bookmark: _Hlk185430554]Palyginamasis veiksmingumas

	☒ 29.1.1 yra didesnis, lyginant su įprasta klinikine praktika

☐ 29.1.2 iš esmės nesiskiria, lyginant su įprasta klinikine praktika
	☐ 29.1.3 yra neįrodytas kaip didesnis  ar iš esmės nesiskiriantis, lyginant su įprasta klinikine praktika  

☐ 29.1.4 yra mažesnis, lyginant su įprasta klinikine praktika

☐ 29.1.5 pateikti duomenys apie palyginamąjį veiksmingumą yra netinkami vertinti


	Kaštų naudingumas

	☒ 29.2.1 atitinka referencinę naudingumo vertę taikant arba netaikant PGS


	☐ 29.2.3 neatitinka referencinės naudingumo vertės taikant arba netaikant PGS


☐ 29.2.5 pateikti duomenys apie kaštų naudingumą yra netinkami vertinti


	☐ Vykdant Aprašo <173.1><173.2><173.3> punktą vaistinio (-ų) preparato (-ų) ekonominis vertinimas neatliekamas, išvados dėl kaštų naudingumo neteikiamos



7. REKOMENDACIJA

Vadovaujantis Aprašo 301.1. papunkčiu rekomenduojama kompensuoti vaistinį preparatą pagal paraiškoje nurodytą indikaciją (arba jos dalį) su skyrimo sąlygomis, netaikant PGS, kai vertinimo išvados atitinka Aprašo 29.1.1 ir 29.2.1 papunkčiuose numatytas sąlygas.

4.3 Siūloma (-os) kompensuoti terapinės indikacijos ir skyrimo sąlygos 

Terapinės indikacijos
KEYTRUDA monoterapija skirta rezekuotinos vietiškai išplitusios galvos ir kaklo plokščialąstelinės karcinomos neoadjuvantiniam gydymui, vėliau tęsiant adjuvantiniam gydymui derinant su radioterapija ir kartu su cisplatina arba be jos, bei tuomet vėl skiriant monoterapiją suaugusiesiems, kurių navikai ekspresuoja PD-L1 ir CPS rodmuo yra ≥ 1.
TLK-10 AM kodai: C00–C10, C12–C14, C30, C32. 

Skyrimo sąlygos
Skiriamas rezekuotinos vietiškai išplitusios galvos ir kaklo plokščialąstelinės karcinomos gydymui suaugusiesiems, kurių navikai ekspresuoja PD-L1 ir CPS rodmuo yra ≥ 1:
· neoadjuvantiniam gydymui kaip monoterapija;
· vėliau tęsiant adjuvantinį gydymą derinant su radioterapija ir kartu su cisplatina arba be jos;
· vėliau tęsiant kaip monoterapiją.
Gydymas tęsiamas iki ligos progresavimo, ligos recidyvo, nepriimtino toksinio poveikio atsiradimo arba planuoto gydymo užbaigimo, bet ne ilgiau kaip 12 mėnesių.

